《广东黄漕》
宋代·曾丰

眼醒蓬岛饱瀛洲，他水他山何足游。郎宿自阑朝北极，使车谁枉指南州。

浩浩汤汤广诸海，无人能与相融会。天遣公开东计台，融会诸海新诗内。

奇奇怪怪桂诸峰，无人能与相会融。天遣公开西帅府，会融诸峰古文中。

进衣匆遽吾民事，退食从容吾道许。诗文平淡潮柳州，公则视之为末艺。

包笼天地孟轲篇，收管山川马迁记。仰观俯察易象真，更勘画前精入神。

未为三公效燮理，先与万物归弥纶。事非战国而来事，人是羲皇以上人。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。